Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-06-15):
Vážený pán predsedajúci, vážení, vážené panie poslankyne, vážení páni poslanci, táto schôdza je len ďalším krokom v pláne Roberta Fica deštruovať dôveru v bezpečnostné zložky štátu. Posledných 10 rokov alebo 12 rokov mu nešlo o posilňovanie právneho štátu, hoci o tom sústavne rozprával, tak dnes mu nejde ani o hľadanie pravdy. Skutočným dôvodom je, že aj dnešné dianie v polícii, resp. vo vnútri bezpečnostných zložiek štátu je len dôsledkom toho, že pod vedením Roberta Fica vyrástla chobotnica, ktorá kryla zločiny oligarchov a ich systému. Vznikla tu skupina ľudí, ktorá profitovala z verejných funkcií, prístupu k citlivým informáciám, ktorá vypaľovala podnikateľov, a to už dnes nie sú dohady, to sú jednoducho priznania tých, ktorí v systéme fungovali a sami sa k týmto činom dnes priznávajú. Minister vnútra Roman Mikulec zdedil bezpečnostné zložky, v ktorých čele stáli viacerí ľudia, ktorí boli zapojení do mafiánskych schém. Ktorýkoľvek človek, ktorý by stál na jeho mieste, by čelil úplne rovnakým problémom. Napriek tomu je povzbudivé, že v našich bezpečnostných zložkách je stále dostatok čestných a šikovných policajtov, ktorí si svoju prácu vykonávajú profesionálne. Odráža sa to na rapídnom náraste stíhaní exponovaných osôb za veľkú korupciu, ktorá podľa korunného princa politikov SMER-u a HLAS-u Roberta Kaliňáka ani neexistovala. Všetci si pamätáme na jeho slová, kedy hovoril, že korupcia v špičkách štátu ani neexistuje. Dnes o jej existencii hovoria priznania páchateľov, listinné dôkazy, svedecké výpovede a množstvo ďalších dôkazov, o ktorých sa dozvedáme z práce prokuratúry a polície. Zároveň je ale zrejmé, že v systéme, za ktorý nesie plnú zodpovednosť 12 rokov vlád SMER-u, ešte stále pôsobia aj skupiny, pre ktoré je nad zákonom klanová stranícka či dokonca zločinecká príslušnosť. Títo ľudia, ktorí sa dávno spreneverili svojmu povolaniu strážcov zákona, aj dnes vytvárajú v bezpečnostných zložkách atmosféru chaosu, korupcie a chcú pokračovanie systému, ktorý bol tak typický pre vládu SMER-u, systém takzvaných našich ľudí. Ich motiváciou dnes je urobiť situáciu neprehľadnou, aby neexistovala možnosť, že niekto bude pôsobiť ako čestný, poctivý a slušný policajt, prokurátor či sudca. Ich motiváciou je zašpiniť všetkých, aby akýkoľvek finálny výsledok vyšetrovania následných súdov mohli interpretovať ako zaujatý, politicky motivovaný a presne tak fungujú aj dezinformačné kampane. Zašpiňme všetkých a vtedy aj skutoční zločinci vyblednú, pretože sa stratí cit pre spravodlivosť a právo. Do politiky som vstupovala preto, aby som ľuďom ukázala nezdravé a nezákonné fungovanie sveta korupcie a sveta našich ľudí, na systém, ktorý SMER a jeho reprezentanti tolerovali a z ktorého politicky aj osobne profitovali. A potvrdzovali to mnohé kauzy, ktorých aktéri sú dnes už odsúdení, ako napríklad kauza Bašternák, alebo všetky veľké kauzy ako Kočner alebo kauzy skorumpovaných sudcov. Ukázalo sa, že polícia aj prokuratúra, špičky polície a prokuratúry boli v silnom štádiu rozkladu, aj preto tu musím zopakovať, že akýkoľvek minister vnútra by čelil veľmi ťažkej úlohe bez ohľadu na to, kto by to bol a z ktorej strany by pochádzal. Samozrejme, ak by mal čestný úmysel. K obvineniam strany SMER na adresu ministra vnútra, ale aj k opakovaným útokom na policajtov a prokurátorov veľa hovoriť netreba, pretože s policajným nevyšetrovaním počas vlád SMER-u som mala viac aj osobných skúseností, či už pri Plavčanových eurofondoch, alebo pri kauzách Bödörovcov. Inšpekcia ministerstva vnútra, ktorá sa po rokoch zobudila a dnes mimoriadne aktívne koná v kauzách kamarátov a nominantov SMER-u a HLAS-u, podnety nevyšetrovala a namiesto toho som strávila hodiny a hodiny na výsluchu, kde ma špičky inšpekcie presviedčali, že vlastne skutok sa nestal a nič sa vyšetrovať nedá. Ľudia, na ktorých som vtedy podávala podnety, pritom dnes už vo väzbe sedia s obvineniami z organizovaného zločinu. Dnes vidíme, že polícia má rozviazané ruky a aj prokuratúra pracuje a stíha. A prináša to výsledky, niekedy očakávané, niekedy neočakávané, to je jedna rovina. Ale do trestných konaní, samozrejme, nevidím, mám prístup len k medializovaným informáciám na rozdiel, zdá sa, od Roberta Fica, ktorý tu máva papiermi buď z nejakých spravodajských služieb, alebo priamo zo spisov, tak ako to koniec koncov SMER vždy robil. Všetci si veľmi dobre pamätáme na kauzu Hedviga Malinová, kedy Robert Kaliňák spoločne aj s Robertom Ficom, a to napriek tomu, že sú právnici, vystupovali na tlačových konferenciách a mávali informáciami, ktoré pochádzali priamo zo živého spisu. A kauza Hedviga Malinová, mimochodom, je emblémom, emblémom toho, ako sa zneužívalo trestné právo na politické účely, kedy obeťou bola jedna dievčina, slabá, neznáma, bezbranná dievčina, ktorú nakoniec praktiky SMER-u vyštvali zo Slovenska. Obvinenia, ktoré dnes počúvame, sú smiešne. Po prvé znejú v drvivej väčšine z úst ľudí, ktorí sú v konflikte záujmov. Polícia totiž vyšetruje ich nominantov, kamarátov. A po druhé v polícii ani na prokuratúre to nie je tak, že konajú nejakí noví ľudia. Sú to ľudia, ktorí pracovali aj v ére SMER-u a nikto na nich sa vtedy nesťažoval. Nie sú to nominanti Mikulca, Matoviča, Remišovej, sú to jednoducho profesionáli, ktorí v zložkách pracujú dlhé roky. Ak dnes niekto skúša zdiskreditovať ministra vnútra, sú to tí istí ľudia, ktorých nominanti a kamaráti riadili Vojenské spravodajstvo a políciu v čase, keď sa pokúsili účelovo a vyfabrikovane Romana Mikulca stíhať aj preto, lebo zavadzal v rozkrádaní štátneho majetku. A dnes ho chce odvolať človek Robert Fico, ktorý mával utajovanými dokumentami na tlačovkách len preto, aby diskreditoval a odstraňoval politických súperov, a tým je k tým obvineniam, ktoré tu zazneli, povedané snáď asi všetko. Preto my budeme naďalej podporovať všetkých slušných policajtov, prokurátorov a sudcov, chrániť ich pred neoprávnenou kritikou Roberta Fica a jeho klonov, ktorí si z nich robia terč. Je úplne absurdné, keď Robert Fico hovorí o politických väzňoch a prirovnáva ľudí, ktorí dnes sedia vo väzení, ale sedia tam za korupciu, prirovnáva ich k ľuďom ako politickí väzni z 50. rokov, 50. rokov, ako bol Anton Srholec, ktorí vo väzení sedeli preto, lebo hájili pravdu a bojovali za spravodlivosť. Títo ľudia, ktorí dnes sedia vo väzbe, tam sedia preto, lebo sú obvinení z korupcie, a to je obrovský a zásadný rozdiel. Verím, že na konci, keď sa všetky procesy vyšetrovania a súdov skončia, tak sa dozvieme pravdu, pravdu o Slovensku v rokoch 2012 – 2020, pravdu o mafii, ktorá sa tu aj s politickým krytím SMER-u rozťahovala. A pravdu o tom, kto tento systém kryl a komu tento systém prinášal najväčší prospech. Niekto tomu chce veľmi zabrániť a používa na to akékoľvek nástroje, ale slušní ľudia mu na to nenaletia. Dámy a páni, ďakujem za pozornosť. (Potlesk.)